## L’IVC presenta en el Teatre Rialto de València les lectures dramatitzades del VIII Laboratori ‘Ínsula Dramataria Josep Lluís Sirera’

*** Lidia Cárdenas, Eva Mir, Carlos Ruiz i Gabriel Ochoa són els autors participants en esta edició
* Les lectures dramatitzades s’interpretaran del 10 al 21 de desembre**

L’Institut Valencià de Cultura presenta, del 10 al 21 de desembre en el Teatre Rialto de València, les lectures dramatitzades del VIII Laboratori de Dramatúrgia ‘Ínsula Dramataria Josep Lluís Sirera’.

Els quatre autors que han participat en esta edició del laboratori són Lidia Cárdenas, Eva Mir, Carlos Ruiz i Gabriel Ochoa, i han comptat amb Paco Zarzoso com a tutor i amb la dramaturga, autora i directora escènica, guanyadora del Premi Nacional de Literatura Dramàtica 2025, Victoria Szpunberg, com a mentora externa.

Estes quatre propostes se sumen ja a les dels 33 autors valencians que des del 2018 han passat per este laboratori. Les quatre propostes van ser triades entre 63 presentades que tenien com a temàtica Eros i Tànatos.

Un dels grans eixos de la Direcció Adjunta d’Arts Escèniques és el suport a la creació, per a la qual cosa inclou diversos projectes com les produccions pròpies, laboratoris de dramatúrgia, laboratoris d’investigació, residències o el recentment creat, programa Inèdits. A més, en projectes com Ínsula Dramataria, l’IVC compta amb el treball d’actors, directors i altres professionals de les arts escèniques valencianes.

La directora adjunta d’Arts Escèniques de l’IVC, María José Mora, ha manifestat que estes lectures dramatitzades “representen un impuls fonamental per al teixit escènic valencià. A través seu permetem que els nostres autors i autores creen des de la calma necessària que requerix qualsevol procés artístic i oferim un espai per a testar la posada en escena dels seus textos. Amb Insula Dramataria, no solament donem veu a autories contemporànies, sinó també al talent d’actors, directors i professionals de les arts escèniques que conformen els equips artístics i tècnics”.

El Laboratori de Dramatúrgia ‘Ínsula Dramataria Josep Lluís Sirera’ té l’objectiu d’estimular l’escriptura teatral i potenciar la dramatúrgia viva valenciana. Per a fer-ho, el projecte proposa generar unes condicions òptimes de treball, així com compartir el procés d’escriptura realitzant reunions conjuntes amb altres autors i professionals escènics i generar així un procés més creatiu.

**Calendari de lectures**

La primera lectura es podrà vore els dies 10 i 11 de desembre. Es tracta de *Happy me*al, de Carlos Ruiz Herrero, dirigida per Xavo Giménez i interpretada per Leo de Bari, Resu Belmonte, María Maroto, Alberto Martín de Miguel i Mireia Pérez.

El 13 i 14 de desembre es podrà vore la lectura de *La platja dels alemanys*, de Gabi Ochoa, dirigida per Rafael Calatayud i interpretada per Álvaro Báguena, Sergio Caballero, María Covadonga, Bruno Tamarit i Rebeca Valls.

*Voraz*, de Lidia Cárdenas, es podrà vore el 17 i 18 de desembre. Està dirigida per Ruth Palonés i interpretada per María del Plata Bertasi, Silvia Collado Baeza, Sonia Gómez, Jimena Serrano i Alexia Suárez Almonacid.

Finalment, el 20 i 21 de desembre seran les lectures de *Los que miran*, d’Eva Mir, dirigida per Cristina Fernández Pintado i interpretada per Óscar Lasarte i Marina Mulet.

Les entrades per a les lectures dramatitzades són gratuïtes i es poden sol·licitar en taquilles del teatre o en la [taquilla en línia de l’IVC](https://taquilla.ivc.gva.es/va/espectaculo/insula-dramataria/INSULA).

Fecha: 09/12/2025